Antwoorde geëis oor VAE-leier wat op Bhisho-lughawe landMohamed bin Zayed al-Nahyan (Foto: AJENG DINAR ULFIANA/POOL/AFP) Pres. Cyril Ramaphosa en sy ministers moet antwoorde verskaf oor die president van die Verenigde Arabiese Emirate (VAE) en sy gevolg wat miljoene rand betaal het om by die Bhisho-lughawe te land. Pres. Mohamed bin Zayed al-Nahyan en sy gevolg, volgens berigte sowat 500 mense, het verlede week by dié lughawe in die Oos-Kaap geland nadat die VAE glo R20 miljoen betaal het om die lughawe, wat in onbruik staan, op te knap. Die provinsiale regering hou vol die nodige prosesse is gevolg om goedkeuring te verkry vir die gebruik van die lughawe. Khuselwa Rantjie, woordvoerder van die Oos-Kaapse regering, het gesê daar is aan dr. Aaron Motsoaledi, minister van binnelandse sake, geskryf om te versoek dat die Bhisho-lughawe as ’n tydelike hawe van binnekoms geklassifiseer word. Volgens Rantjie is dié versoek behoorlik goedgekeur en het die lughawe aan die immigrasiewette van die land voldoen. Die Oos-Kaapse regering het vroeër in ŉ verklaring gesê hy wil die besoek van die VAE-leier en sy afvaardiging gebruik om die provinsie as ŉ belegging- en toerismebestemming te bemark. Die provinsie wil ook sy handelsbetrekkinge met die VAE versterk en daar word ook ŉ gesamentlike beleggingsprojek oorweeg vir die opgradering van die Bhisho-lughawe tot ŉ internasionale vraglughawe. Daar is intussen baie vrae oor of daar aan al die prosesse in die verband voldoen is en sekere partye het hul kommer uitgespreek oor of dit ŉ moontlike herhaling is van die Guptas wat in 2013 by die Waterkloof-lugmagbasis geland het terwyl kommersiële vlugte nie op dié lugmagbasis mag land nie. Angel Khanyile, DA-LP en woordvoerder oor binnelandse sake, meen Motsoaledi moet bewyse lewer dat hy aan die wet voldoen het deur die Bhisho-lughawe as ’n tydelike hawe van binnekoms te klassifiseer ten einde toegang vir die VAE-president en sy 500 gaste te vergemaklik. Die minister het ingevolge wetgewing die mag om ŉ tydelike hawe van binnekoms te klassifiseer, maar volgens Khanyile moet ŉ kennisgewing in die verband in die Staatskoerant gepubliseer word vir openbare kommentaar vir ’n tydperk van nie minder nie as 30 dae. Dr. Aaron Motsoaldi, minister van binnelandse sake. (Foto: Siya Duda/GCIS) Volgens Khanyile kon die DA nie daarin slaag om só ŉ kennisgewing te vind nie en Motsoaledi is dus versoek om bewys daarvan te lewer. “Benewens die verskaf van dokumentêre bewyse oor die aanwysing, moet Motsoaledi antwoorde verskaf oor die 500 gaste wat die VAE-president vergesel het – oor of hulle die nodige visums gehad het en deur immigrasiebeamptes toegelaat is om die republiek binne te kom.” Selfs al het die minister die gesag om enige plek in die land vir binnekoms aan te wys, moet enige plek wat so aangewys word, steeds oor al die vereiste regeringsinstansies beskik om te verseker dat daar aan alle vereistes voldoen word voordat toegang verleen word, sê Khanyile. “Vir hierdie doel moet die minister bewys dat hy voldoen het aan artikel 36(2) van die Immigrasiewet wat vereis dat hy afvaardigings van die Suid-Afrikaans Inkomstediens, die Suid-Afrikaans Polisiediens en die departement van verdediging ontvang het om ‘die beweging van mense of goedere’ te beheer by ŉ tydelike hawe van binnekoms.” Suid-Afrika kan nie sy wette in gedrang bring om enige iemand wat die regte prys betaal om toegang tot die land te kry, te paai nie, sê Khanyile. Die African Transformation Movement (ATM) het intussen in ŉ brief aan pres. Ramaphosa en verskeie ministers ŉ lys van vrae gestel waarop antwoorde gesoek word oor die VAE-leier en sy afvaardiging se besoek. Die party wil onder meer weet watter goedere alles by die lughawe afgelaai is, hoeveel geld die land ingebring is en of dit verklaar is, watter prosedures gevolg is om die lughawe op te knap, watter diplomatieke protokol deur die president van die VAE gevolg is om Suid-Afrika te besoek en of die kabinet van die besoek bewus was.